Talous- ja sosiaalikomitean lausunto aiheesta "Ehdotus neuvoston asetukseksi (EY) sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 574/72 muuttamisesta"



Virallinen lehti nro C 101 , 12/04/1999 s. 0041



Talous- ja sosiaalikomitean lausunto aiheesta "Ehdotus neuvoston asetukseksi (EY) sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 574/72 muuttamisesta" (1999/C 101/11) Neuvosto päätti 29. lokakuuta 1998 EY:n perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat ja kansalaisuus" -jaosto antoi lausuntonsa 7. tammikuuta 1999. Esittelijä oli Markku Lemmetty. Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 27. päivän kokouksessa) seuraavan lausunnon. Äänestyksessä annettiin 124 ääntä puolesta ja 2 vastaan 2:n pidättyessä äänestämästä. 1. Komission ehdotuksen pääasiallinen sisältö 1.1. Komissio on tehnyt ehdotuksen asetukseksi sosiaaliturvajärjestelmien soveltamisesta yhteisön alueella liikkuvien palkattujen työntekijöiden ja ammatinharjoittajien sekä heidän perheenjäseniinsä annetun asetuksen (ETY) N:o 1408/71 ja sen täytäntöönpanomenettelystä annetun asetuksen (ETY) N:o 574/72 erinäisiksi muutoksiksi vuonna 1998. Ehdotuksen tarkoituksena on saattaa yhteisön asetukset ajan tasalle siten, että niissä huomioidaan muutokset kansallisessa lainsäädännössä, tietyt jäsenvaltioiden kahdenväliset sopimukset ja komission mahdollisuus muuttaa täytäntöönpanoasetuksen liitettä. 1.1.1. Ehdotuksen mukaan nykyisen asetuksen (1408/71) 8 luvun mukaan määräytyvät orvon eläke-etuudet siirrettäisiin lukuun 3. Tämä merkitsee sitä, että lapseneläkkeisiin sovellettaisiin eläkkeitä koskevia säännöksiä. Lukuun 8 sisältyvät orvon etuuksia koskevat säännökset soveltuisivat enää vain orvoille myönnettäviin perheavustuksiin. 1.1.2. Ehdotuksessa esitetään myös täytäntöönpanoasetuksen (574/72) 122 artiklan muuttamista siten, että mainitussa artiklassa lueteltuja liitemääräyksiä voitaisiin muuttaa komission asetuksella nykyisen asetustasoisen muutoksen sijaan. 1.1.3. Muut komission esitykset koskevat jäsenvaltioiden liitemääräyksiä tai teknisiä muutoksia. 2. Yleishuomioita 2.1. Komitea pitää kyseistä ehdotusta tervetulleena eräin huomautuksin. Komitea toistaa kantansa siitä, että ehdotusten tulee vastata tarpeeseen uudistaa ja ajantasaistaa asetuksia, joilla pyritään helpottamaan sosiaaliturvajärjestelmien koordinointia. 2.2. Komissio on kuitenkin ollut hyvin niukkasanainen perustellessaan esitystä ja arvioidessaan sen vaikutuksia, eivätkä muutosten tosiasialliset vaikutukset käy ilmi esityksestä. 2.3. Ehdotuksessa esitetty pyrkimys hallintomenettelyn yksinkertaistamiseksi ja nopeuttamiseksi saa komitean tuen. Tätä komitea on useaan otteeseen esittänyt ja toivoo, että kaiken yhteisölainsäädännön yksinkertaistamista jatketaan. Komitea odottaa myös komission esitystä asetuksen kokonaisuudistuksesta. Kuitenkaan yksinkertaistamista ei saa toteuttaa edunsaajien kustannuksella. 3. Ehdotuksen artiklakohtainen tarkastelu 3.1. 1 artikla 3.1.1. Asetuksen (ETY) N:o 1408/71 muutosesitykset (kohdat 1 3) 3.1.1.1. Nykyiset yhteiset säännökset orvoneläkkeistä ja orpojen perheavustuksista ovat samassa luvussa (luku 8). Komissio on katsonut, että tuomioistuimen tulkinnat ovat kuitenkin aiheuttaneet ongelmia erityisesti hallinnon kannalta, ja orvoneläkkeet ehdotetaan siirrettäväksi 3 lukuun. Muutoksen seurauksena orvoneläkkeisiin sovellettaisiin muita eläkkeitä koskevia säännöksiä, mikä merkitsee sitä, että orvoneläkkeet laskettaisiin Pro Rata -eläkkeinä (). Orpoihin sovellettaisiin sairaanhoidon luontaisetuuksien osalta eläkkeensaajia koskevia määräyksiä. 3.1.1.2. Komitean mielestä esitys on hallinnollisesti perusteltu, koska orvoneläkkeitä käsiteltäisiin samalla tavalla kuin muita eläkkeitä. Eläkkeensaajan kannalta esitys saattaa johtaa joissain tapauksissa siihen, että entisten sääntöjen mukaisen yhden eläkkeen sijaan hän tulisi saamaan eläkettä useasta jäsenvaltiosta yhtä aikaa. 3.1.1.3. Komitea kiinnittää huomiota myös siihen, että esityksessä ei edellä mainitun muutoksen osalta ole erityisiä siirtymäsäännöksiä. Komitea painottaa sitä, että laskentasäännön muutos ei saa aiheuttaa etuuden menetyksiä. Eläkkeensaajalla tulee olla oikeus valita edullisin järjestelmä. 3.1.2. Liitteitä koskevat muutosesitykset (kohdat 4-5) Muutokset perustuvat jäsenmaissa tapahtuneisiin lainsäädännön muutoksiin tai jäsenvaltioiden välisiin kahdenvälisiin sopimuksiin. Liitteessä II a tarkoitetaan maksuihin perustumattomia erityisetuuksia, jotka maksetaan vain jäsenvaltiossa asuville edunsaajille. Koska liitteellä II a on suuri merkitys sekä etuudensaajien että jäsenvaltioiden kannalta, komitea ilmoittaa seuraavansa liitettä II a koskevia muutoskeskusteluja. 3.2. 2 artikla 3.2.1. Asetuksen (ETY) N:o 574/72 muutosesitys (kohta 1) Komission esityksen mukaan komissio voisi jäsenvaltion tai toimivaltaisten viranomaisten pyynnöstä muuttaa asetuksen liitemääräyksiä. Kaikki liitemääräykset voitaisiin hyväksyä komission asetuksella sen jälkeen kun asiasta on saatu hallintotoimikunnan lausunto. Komitea pitää tätä esitystä perusteltuna ja kannattaa sitä. 3.2.2. Liitteitä koskevat muutosesitykset (kohdat 2-3) Muutokset perustuvat jäsenvaltioiden kahdenvälisiin sopimuksiin tai jäsenmaissa tapahtuneeseen hallinnon uudelleenjärjestelyyn, eikä komitealla ole niihin huomauttamista. 3.3. 3 artikla 3.3.1. Komission esitys on voimaantulon osalta rutiininomainen, mutta komitea on edellä esittänyt sitä koskevat huomautukset (3.1.1.3). 4. Päätelmät Talous- ja sosiaalikomitea kannattaa muutosehdotuksia edellä esitetyin huomautuksin. Hallinnolliset esitykset ovat perusteltuja. Orvoneläkettä koskeva laskentasäännön muutos ei saa aiheuttaa etujen menetyksiä. Lisäksi komitea jälleen huomauttaa siitä, että ehdotukset tulisi perustella nykyistä seikkaperäisemmin ja selkeämmin, jotta ehdotusten tarkoitus ja seuraukset olisi helpompi hahmottaa. Bryssel 27. tammikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI () Pro Rata -eläke tarkoittaa eläkettä, joka lasketaan suhdeluvun avulla, joka saadaan vertaamalla jäsenvaltiossa täytettyjen eläkkeeseen oikeuttavien kausien määrää kaikissa jäsenvaltioissa täytettyjen kausien yhteismäärään.